**Az Országgyűlés  . . ./2012. (. . .) OGY határozata a Felvidékről kitelepítettek emléknapjáról**

1. Az Országgyűlés április 12-ét, a II. világháború utáni lakosságcsere-egyezményben a  
magyar lakosság Felvidékről való kitelepítésének kezdőnapját országgyűlési emléknappá  
nyilvánítja.  
  
2. Az Országgyűlés  
• szükségesnek tartja méltóképp megemlékezni a benesi dekrétumok következtében a  
Csehszlovák Köztársaságból kizárt, Magyarországra telepített mintegy 100 ezres  
magyarságról;  
• tisztelettel adózik azon családoknak, akik állampolgárságuktól, közösségüktől  
megfosztva, szülőföldjükről elűzve kemény akarással otthont teremtettek maguknak ;  
• támogatja olyan megemlékezések szervezését, oktatási anyagok készítését, amelyek a  
Felvidékről való kitelepítéssel kapcsolatosak .  
  
3. Ez a határozat a közzétételét követő napon lép hatályba .  
  
***Indokolás***  
Az elmúlt században a nagyhatalmi játszmák és a homogén nemzetállamok létrejöttét előmozdító  
szándékok tragikus összjátéka világháborúkhoz, igazságtalan békekötésekhez, egész Európában jogfosztásokhoz, kirekesztésekhez, népcsoportok elűzéséhez, megsemmisítéséhez,  
lakosságcserékhez, a hazából való kitoloncoláshoz vezettek. A nemzeteket, népcsoportokat ért tragédiák tárgyilagos feldolgozása alapvető követelmény. A II. világháború alatti és utáni népirtások, deportálások, kitelepítések okait, hatásait részben már megvitatták, bemutatták, elemezték felelős politikai erők.  
  
Teljessé akkor válhatna ez a munka, ha a benesi dekrétumok miatt meghurcolt, kifosztott szlovákiai magyarság történetének teljes körű bemutatása is megtörténhetne. A csehszlovákiai magyarokat a kollektív bűnösségükre hivatkozva megfosztották állampolgárságuktól, vagyonuktól, kultúrájuktól, ki űzték szülőföldjükről, kényszermunkára deportálták, megtiltották anyanyelvük használatát. A benesi dekrétumok ma is ható következményei mérgezik a szlovák és a magyar nép együttélését . A megbékélési folyamathoz hozzájárulhat, hogy a felvidéki magyarság II. világháború utáni jogfosztása, s annak következményei a parlament napirendjére kerülnek .  
  
A parlamenti emléknap méltó dátuma lehetne április 12-e, mivel 65 esztendeje, 1947 . április 12-  
én indult az első transzport Magyarország felé. A parlamenti emléknap célja, hogy a magyarság elűzésével kapcsolatos érzelmek helyükre kerüljenek, történészek, jogászok és az érintett szervezetek képviselőinek részvételével . A XXI. századi Európának rendelkeznie kell azzal a demokratikus eszköztárral, amely lehetővé teszi az elmúlt század hibáinak tárgyilagos, higgadt, ugyanakkor minden részletre kiterjedő felülvizsgálatát, és a szükséges konklúziók levonását .